من غير يوم عشرين فبراير المجيد ف2011 بطنجة عمري خرجت فشي مظاهرة أو مسيرة أو احتجاج أيا كان نوعه ، كنت ديما كنعتابر راسي غير معني بالأمر، بل العكس كنت كنعتابر أنه لا جدوى من الأمر ، ملي خرجوا الأطباء عتابرت راسي حيث ماشي طبيب وعمري نكون كذلك أن الأمر لا يعنيني وأنه مجرد مطلب فئوي كذلك الأمر مع الأساسيدة لي عتابرتهم مجموعة من الإنتهازيين لا غير كأغلب المغاربة ، بل الأقود من هذا أنني كنت أسترزق على ظهرهم بمقالات معادية ، وملي كانت الإحتجاجات ضد أمانديس قلت مع راسي علاش غادي نحتج وأنا كتجيني 200 درهم فالضو ولما ، وساكن فالسونطر، بل العكس كنت كنعتابر احتجاجات الجماهير الشعبية مبالغة منهم ، حيث فنظري الوقت لي كان كيجي الضو رخيص راه كانت تلفازة وحدة فالدار فالصالون كيتفرج فيها كولشي وكتخدم غي ساعات معينة وشلا أجهزة كهربائية خرى مكانتش ورخاصت دابا وولات فأي دار حتى عن الفقراء ، وولات كثيرة كاع ، وهادشي علاش كيجي لما والضو غالي وأن الناس مراض فراسهم باغين يعيشوا فابور . ولكن اليوم فقت على الصدمة ، أصلا أموري هاد الأيام ماغاداش بيخير اقتصاديا وكتضربني مصيبة وتعاودني لخرى ولكن آخر حاجة كنت كنتسناها هي تجيني 1200 درهم ديال الضو بوحدو و 200 ديال لما ، طبعا تصدمت وحسيت براسي تحكرت وحسيت بالغبينة وفكرت أنني كاع نمشي نحرق راسي فباب مقر أمانديس ولكن راه أمانديس هادي شركة كبيرة منتامية لشركة أكبر يعني يمكن تحرق راسك وتساهم فتطيار رئيس بلاد ولكن تحرق راسك نتا وعائلتك ماغادي تصور والو فصراعك مع شركة كبيرة ، وهنا تفكرت ايامات كانت الإحتجاجات ضد أمانديس وكيفاش كنت متخادل وأناني كأغلب المغاربة ، حيث مكنتش متضرر ولكن كان احتمال أنني نتضرر شي نهار ، وهذا طبعا محفزنيش خصوصا وأنني ملي كنت فالحبس كانوا جابوا شي وحدين فمراكش دارو احتجاجات على غلاء الفاتورة ديال لما والضو وناضت الروينة وضربوهم بعامين وتلات سنوات ، وطبعا الحبس ربا فيا الخوف ديال نرجعليه خصوصا أن السيفيل مليئ بالملذات لي مكايناش تم. ولكن ليوم حسيت براسي عريان بوحدي فمواجهة الوحش ، وفبلاد بحال هادي لي غارقة فالبيروقراطية والفساد القضائي ، فراه من الغباء رفع دعوى على أمانديس على ود 1200 درهم حيث عتقام كثر ، وشعارهم هو خلص عاد شكي ، درت شكاية لي ماغادي نصور بيها والو ، وفكرت مزيان فليمن غادي نلجئ مالقيت تاواحد ، حيث ديما كنت حاسب راسي بوحدي كبزاف ديال لمغاربة وهاد الخوف والجبن والأنانية هو لي كيخلينا نواجهوا الوحوش ديال الشركات الكبرى أو المخزن أو القضاء أو الإدارة بوحدنا ، لذا من ليوم غادي نخرج فأي احتجاج كيفما كان نوعه واخا يكون احتجاج من أجل زواج المثليين، حيث فهاد البلاد المواطن عريان كتجيه فيه الدقة بوحدو ايما يكمدها ايما يعاودها لصحابوا فالقهوة لي غادي يعاودوليه أنهم طراليهم نفس شي الشهر لي فات أو قبلوا ومن بعد غادي يكمدوها ويلبدوها كاملين ويتفرجوا فالفينال ديال الكلاسيكو. فكرت أنني نرفع تظلم لسي بنكيران رئيس الحكومة بما أنه عزيز عليه الدراوش والعمال وكيبقاو فيه ولكن شفت أنه يقدر يشفق عليا وعلى حالتي الى عرف شحال كنشد فالشهر وشحال كنخلص ديال لكرى وشحال جاني ديال الضو وغادي يبكي وطبعا غادي يبكيو معاه القناديل والقنديلات والقيادات الحزبية للعدالة والتنمية وسيتحول تظلمي هذا الى مندبة تشبه منادب الشيعة على الأمام الحسين، وغادي تلقى فكاع المواقع الإخبارية شاهد دموع بنكيران بعد أن قطعت في قلبه حالة سقراط ، وفعوض يكون تظلمي هو الموضوع غادي تغطي دموع بنكيران عليه وتولي حي الحدث وهي الموضوع كيما ديما كتغطي ضحكاته أو بكائه أو قفشاته على أي حاجة كتوقع فهاد البلاد ، وستضيع شكواي أمام دموع بنكيران كما يضيع المغرب كله هذه الأيام أمام مشاعره الجياشة. ومع حاليا فالمغرب تكونات عندنا تنائية قطبية ، فقررت نلجأ لإلياس العماري بما أنه كان قال ايامات الإحتجاجات ضد أمانديس بأنه حتى هو ماغاديش يخلص الضو ديال مقر الجهة وبما أنني أسكن قرب مكان عمل سي إلياس فأطالبه بأنه يشوف ليا حل إيما يدوز ليا كابلي ديال الضو وديك الساعة نقاطعو أنا وياه الخلاص بحكم أنه انسان واصل فهاد البلاد وكتافوا صحاح ويقدر يوقف فوجه شركة وياخد ليا حقي منها ، أو يخدمني عندو فسلسلة متاجر الصحافة لي دار بشي صالير مزيان ، راه مكاين ليمن نلجؤوا فهاد البلاد ، الله علاقتي بيه ماشي تالهيه ، سيدنا مشغول فالمشاريع الكبرى وضمان الأمن والإستقرار ديال البلاد وموشكيل الصحراء المغربية ، بنكيران عاطيها غي للنكت والبكا ، بقيتي غي نتا أسي الياس بما أنك رئيس الجهة وبما أنني مواطن من الجهة وقريب لمقر الجهة حاول تشملني فشي مخطط أحمر أو أخضر أو اقحواني لرفع الظلم والحيف عني في مواجهة أمانديس الغاشمة، أو أني أعلن أنني سأقتل نفسي أمام مقر أمانديس صعقا بالكهرباء.
يتحدث الكاتب عن تخاذله في المشاركة في أي احتجاجات سابقة، ولكن بعد أن زادت عليه فاتورة الكهرباء قرر المشاركة في أي احتجاجات قادمة حتى لو كانت من أجل حقوق المثليين.